16 procent af de ansatte nordjyder har mistet deres job under krisen - fra 2008 til 2010. Det er den næsthøjeste procentsats i hele landet. Det viser en undersøgelse af Arbejderbevægelsens Erhvervsråd. Det er den økonomiske krise, der har betydet færre job. Men nogle landsdele er hårdere ramt. 209.400 nordjyder var i arbejde inden krisen. Siden da har 33.500 af dem haft mindst fire ugers sammenhængende ledighed. Det svarer til, at 16 procent har måtte sige farvel til jobbet. Landsgennemsnittet er på 13 procent. Det er lavest på Nordsjælland, højest på Bornholm og altså næsthøjeste i Nordjylland. Det er kun i Aalborg og Thisted, at gennemsnittet i Nordjylland er under 15,5 procent.

Opsummering:
33.500 nordjyder har mistet jobbet under krisen. Det er den næsthøjeste andel i procent i hele landet.